**Desiderio Pernas Martínez**, nado en Vigo o 26 de marzo de 1930 e finado na mesma cidade o 19 de xaneiro de 1996, foi un arquitecto galego recoñecido internacionalmente e artífice da introdución da nova linguaxe moderna en Vigo. Ademais da súa obra como arquitecto sentiu unha gran paixón pola pintura e a música, feito que se vería reflectido na súa obra.

Igrexa de Nosa Señora do Rocío.

Traxectoria
-----------

Igrexa parroquial de San Paio de Lavadores.
Pernas naceu nunha familia vinculada ao mundo da construción feito que o levou a estudar na Escola Técnica Superior de Arquitectura de Madrid unha vez rematados os estudos de secundaria na cidade olívica. En 1956 obtivo unha bolsa IASTE e trasladouse aos Países Baixos, onde traballou no departamento de Construción de escolas municipais na Haia e seguiu un curso de acústica na televisión de Delly. Ao ano seguinte consegue outra bolsa IASTE, esta para Inglaterra, onde colaborou na construción dun novo centro de televisión para a BBC preto de Londres.

Obtivo o título de arquitecto aos 28 anos, obtendo ao rematar a carreira a prestixiosa bolsa Fulbright e trasladouse a Chicago á Escola de Arquitectura do ITT, onde foi alumno de Ludwig Mies van der Rohe e recibiu cursos de especialización.

Teatro García Barbón, restaurado por Pernas entre 1982 e 1984.
En 1963, estableceu o seu estudo de arquitectura en Vigo. Nese mesmo ano gañou o concurso de arquitecto escolar. Así, construíu escolas públicas ata 1972. En 1964 conseguiu o doutoramento. En 1970 construíu na cidade de Pontevedra un edificio para centro social e cultural do barrio de Campolongo, que desde 1984 alberga a delegación provincial do Instituto Nacional de Estatística. No seu estudo de Vigo formáronse e colaboran outros arquitectos como José Herrero, Luis Manso, José M. Quinteiro ou Pedro López. En 1988 recibiu o Premio Dragados y Construcciones pola rehabilitación do Teatro García Barbón.

Pernas e os seus contemporáneos (Bar Boo, Alberto Baltar, Agustín Pérez Bellas, Tomás Pérez-Lorente,...) conseguiron introducir a linguaxe da arquitectura internacional en Vigo e foron os principais representantes do movemento moderno que significou un novo soplo de aire fresco na cidade.

Notas
-----

1. ↑  Igrexa parroquial na Avda. de Castelao de Vigo, 42°13′05″N 8°44′55″O﻿ / ﻿42.218188, -8.748546
2. ↑  Teatro García Barbón na páxina do Concello de Vigo.
3. ↑  "Edificios singulares". *La Voz de Galicia* (en castelán). 17 de maio de 2013.
4. ↑  "Campolongo arranca al Estado el compromiso para que los vecinos recuperen la sede de Estadística". *Faro* (en castelán). 28 de novembro de 2010.

Véxase tamén
------------

### Bibliografía

* "Pernas Martínez, Desiderio". *Dicionario biográfico de Galicia* **3**. Ir Indo Edicións. 2010-2011. p. 102.
* "Pernas, Desiderio". *Gran Enciclopedia Galega Silverio Cañada* (DVD). El Progreso. 2005. ISBN 84-87804-88-8.
* Giráldez Lomba, Antonio (2010). *200 memorias de Vigo* (en castelán). Caixanova, *Faro de Vigo* e Alcaldía de Vigo. p. 105. VG 955-2010.
* Grandal, Estefanía e Prieto, Juan I. (2015). "Aprender en la naturaleza. Colegio Universitario de Vigo, Desiderio Pernas" pp. 354-363. *II Congreso pioneros de la arquitectura moderna española*. ISBN 978-84-606-7879-3 *(en castelán)*.
* Varela Alén, José L. (2015). "La arquitectura escolar de Desiderio Pernas en Vigo. La modernidad a través del material" Arquivado 17 de febreiro de 2021 en Wayback Machine.. *ZARCH*, UNIZAR. ISSN 2341-0531, Nº. 4 *(en castelán)*.

### Ligazóns externas

* Arquitectura de Desiderio Pernas arquitecturavigo.blogspot.com
* "Homenaje a la obra de Desiderio Pernas" 12/9/2005, *La Voz de Galicia*.